
ΕΦΗΜΕΡΙΣ ΤΗΣ ΚΥΒΕΡΝΗΣΕΩΣ 

ΤΗΣ ΕΛΛΗΝΙΚΗΣ ΔΗΜΟΚΡΑΤΙΑΣ 

ΤΕΥΧΟΣ ΠΡΩΤΟ Αρ. Φύλλου 50 

9 Μαρτίου 2012 


ΠΡΑΞΕΙΣ ΥΠΟ ΥΡΓΙΚΟΥ ΣΥΜΒΟΥΛΙΟΥ 

Πράξη 10 της 9.3.2012 

Έγκριση της απόφασης των Ομολογιούχων για την τρο¬ 
ποποίηση των επιλέξιμων τίτλων, όπως βεβαιώθηκε 
από την Τράπεζα της Ελλάδος ως Διαχειριστή της 
Διαδικασίας. 

ΤΟ ΥΠΟΥΡΓΙΚΟ ΣΥΜΒΟΥΛΙΟ 

Έχοντας υπόψη: 

1) Την παράγραφο 8 του άρθρου πρώτου του ν. 
4050/2012 «Κανόνες τροποποιήσεως τίτλων, εκδόσεως 
ή εγγυήσεως του Ελληνικού Δημοσίου με συμφωνία των 
Ομολογιούχων» (Α' 36). 

2) Την υπ’ αριθ. 5/24.2.2012 Πράξη του Υπουργικού 
Συμβουλίου «Εναρξη διαδικασίας τροποποίησης επιλέ¬ 
ξιμων τίτλων και καθορισμός όρων ανταλλαγής τους» 
(Α' 37). 

3) Την από 9.3.2012 Πράξη του Διοικητή της Τράπε¬ 
ζας της Ελλάδος, ως Διαχειριστή της Διαδικασίας, με 
την οποία βεβαιώνεται η απόφαση των Ομολογιούχων, 
σύμφωνα με την παράγραφο 8 του άρθρου πρώτου του 
ν. 4050/2012, όπως δημοσιοποιήθηκε με ανάρτηση στην 
ιστοσελίδα νννννν.ρΓθθΚάοηάδ.ρΓ την 9.3.2012. 

4) Την ανάγκη μείωσης του δημοσίου χρέους της Χώ¬ 
ρας, προκειμένου αυτό να καταστεί βιώσιμο σύμφωνα 
και με τις αποφάσεις της Συνόδου Κορυφής της 26ης 
Οκτωβρίου 2011 και των Υπουργών Οικονομικών της 
Ευρωζώνης της 21ης Φεβρουάριου 2012. 

5) Την από 9 Μαρτίου 2012 εισήγηση του Υπουργού 
Οικονομικών και την συνημμένη σε αυτή εισήγηση του 
Γενικού Διευθυντή του ΟΔΔΗΧ. 

6) Το γεγονός ότι δεν προκαλείται δαπάνη σε βάρος 
του κρατικού προϋπολογισμού, αποφασίζει: 

Αρθρο πρώτο 

Εγκρίνεται, σύμφωνα με την παράγραφο 8 του άρθρου 
πρώτου του ν.4050/2012, η απόφαση των Ομολογιού¬ 
χων να αποδεχθούν την τροποποίηση των επιλέξιμων 
τίτλων, όπως η απόφαση αυτή βεβαιώθηκε με την από 
9.3.2012 Πράξη της Τράπεζας της Ελλάδος ως Διαχει¬ 
ριστή της Διαδικασίας, η οποία έχει ως εξής: 


«ΠΡΑΞΗ ΔΙΟΙΚΗΤΗ 
της 9ης Μαρτίου 2012 

Ο ΔΙΟΙΚΗΤΗΣ 

ΤΗΣ ΤΡΑΠΕΖΑΣ ΤΗΣ ΕΛΛΑΔΟΣ 
Αφού έλαβε υπόψη 

α) Τον νόμο 4050/2012 «κανόνες τροποποιήσεως τίτ¬ 
λων εκδόσεως ή εγγυήσεως του Ελληνικού Δημοσίου με 
συμφωνία των Ομολογιούχων» (ΦΕΚ Α’ 36/23.02.2012), 
β) Την Πράξη υπ’ αρ. 5 του Υπουργικού Συμβουλίου της 
24.2.2012 /Εναρξη διαδικασίας τροποποίησης επιλέξιμων 
τίτλων και καθορισμός όρων ανταλλαγής τους»(ΦΕΚ Α’ 
37/24.02.2012), με την οποία το Υπουργικό Συμβούλιο, κα¬ 
τόπιν εισήγησης του Υπουργού Οικονομικών, αποφάσισε 
την έναρξη της διαδικασίας τροποποίησης επιλέξιμων 
τίτλων από τους « Ομολογιούχους» (όπως αυτοί ορίζο¬ 
νται στο άρθρο πρώτο περ. στ’ ν. 4050/2012 και στις 
προσκλήσεις, περί των οποίων κατωτέρω), προσδιόρισε 
τους «Επιλέξιμους Τίτλους» και όρισε το κεφάλαιο ή 
το ονομαστικό ποσό, το επιτόκιο ή την απόδοση, τη 
διάρκεια, καθώς και το δίκαιο που θα διέπει τους νέους 
τίτλους που θα εκδοθούν από το Ελληνικό Δημόσιο, και 
εξουσιοδότησε τον ΟΔΔΗΧ να εκδώσει προσκλήσεις εκ 
μέρους του Ελληνικού Δημοσίου, με τις οποίες κλήθηκαν 
οι Ομολογιούχοι των Επιλέξιμων Τίτλων να αποφασί¬ 
σουν εντός συγκεκριμένης προθεσμίας, αν δέχονται την 
τροποποίηση των Επιλέξιμων Τίτλων, όπως προτάθηκε 
από το Ελληνικό Δημόσιο και σύμφωνα με τη διαδικασία 
του άρθρου πρώτου του νόμου 4050/2012, 
γ) Τις διατάξεις των άρθρων 30 και 32 του Καταστα¬ 
τικού της Τράπεζας της Ελλάδος που έχει κυρωθεί με 
τον νόμο 3424/1927 (ΦΕΚ Α’ 298/7.12.1927), όπως αυτός 
έκτοτε τροποποιηθείς ισχύει, 
δ) Ότι η Ελληνική Δημοκρατία κάλεσε τους Ομολογι¬ 
ούχους των Επιλέξιμων Τίτλων, με την επιφύλαξη των 
όρων και προϋποθέσεων των σχετικών προσκλήσεων, 

- είτε να συναινέσουν στις προταθείσες τροποποιή¬ 
σεις των Επιλέξιμων Τίτλων, 

- είτε να απορρίψουν τις προταθείσες τροποποιήσεις 
των Επιλέξιμων Τίτλων, 

ε) Ότι οι προσκλήσεις όρισαν τους Επιλέξιμους Τίτ¬ 
λους, τους όρους των νέων τίτλων, σύμφωνα με την 
απόφαση του Υπουργικού Συμβουλίου, την καταλη- 

κτική ημερομηνία της προθεσμίας, εντός της οποίας 
καλούνταν οι Ομολογιούχοι των Επιλέξιμων Τίτλων να 
αποφασίσουν, καθώς και τους ειδικότερους όρους της 
διαδικασίας λήψης απόφασης και τον τρόπο συμμετο¬ 
χής σ’ αυτή, 

στ) Ότι οι προσκλήσεις κοινοποιήθηκαν στο Διαχει¬ 
ριστή της Διαδικασίας και δημοσιοποιήθηκαν στο δι¬ 
αδίκτυο (ννν/νζ.ρίθθλόοηόε.ρή κατά τα οριζόμενα στο 
άρθρο πρώτο του νόμου 4050/2012, η δε προθεσμία 
που ορίστηκε για τη λήψη της απόφασης δεν ήταν 
μικρότερη των δέκα (10) ημερών από την ημέρα που 
δημοσιοποιήθηκαν οι προσκλήσεις, 

ζ) Ότι το συνολικό ανεξόφλητο κεφάλαιο όλων των 
Επιλέξιμων Τίτλων κατά τη λήξη της προθεσμίας ανήρ- 
χετο σε ΕΥΡΩ εκατόν εβδομήντα επτά δισεκατομμύρια 
διακόσια δεκαοκτώ εκατομμύρια εξακόσιες ενενήντα 
επτά χιλιάδες εξακόσια δεκαπέντε και σαράντα πέντε 
λεπτά (177.218.697.615,45), 

η) Ότι επετεύχθη η απαιτούμενη στο νόμο (άρθρο 
πρώτο, παρ. 4 του ν. 4050/2012) απαρτία ως προς τη 
συμμετοχή των Ομολογιούχων στη διαδικασία λήψεως 
αποφάσεως (κατά την έννοια του άρθρου πρώτου παρ. 
1 στοιχ. θ’ του ν. 4050/2012) αφού συμμετείχαν στην ως 
άνω διαδικασία, ψηφίζοντας είτε υπέρ είτε κατά των 
προταθεισών τροποποιήσεων, Ομολογιούχοι με ανεξό¬ 
φλητο κεφάλαιο σε ΕΥΡΩ εκατόν εξήντα ένα δισεκα¬ 
τομμύρια τριακόσια πενήντα εκατομμύρια εννιακόσιες 
σαράντα έξι χιλιάδες εξήντα πέντε και πενήντα τέσσερα 
λεπτά (161.350.946.065,54) (συμμετέχον κεφάλαιο), που 
αντιστοιχεί σε ποσοστό 91,05 % του συνολικού ανεξό¬ 
φλητου κεφαλαίου των Επιλέξιμων Τίτλων, κεφάλαιο το 
οποίο υπερβαίνει το ένα δεύτερο (1/2) του συνολικού 
ανεξόφλητου κεφαλαίου των Επιλέξιμων Τίτλων, 

θ) Ότι επετεύχθη η απαιτούμενη στο νόμο (άρθρο 
πρώτο, παρ. 4 του ν. 4050/2012) ενισχυμένη πλειοψηφία, 
αφού απέρριψαν τις προταθείσες τροποποιήσεις Ομο¬ 
λογιούχοι με κεφάλαιο ΕΥΡΩ εννιά δισεκατομμύρια τρι¬ 
ακόσια οκτώ εκατομμύρια δεκατρείς χιλιάδες διακόσια 
ενενήντα τρία και δεκατέσσερα λεπτά (9.308.013.293,14) 
ενώ συνήνεσαν στις προταθείσες τροποποιήσεις Ομο¬ 
λογιούχοι με κεφάλαιο ΕΥΡΩ εκατόν πενήντα δύο δι¬ 
σεκατομμύρια σαράντα δύο εκατομμύρια εννιακόσιες 
τριάντα δύο χιλιάδες επτακόσια εβδομήντα δύο και σα¬ 


ράντα λεπτά (152.042.932.772,40), το οποίο αντιστοιχεί 
σε ποσοστό 94,23 % του συμμετέχοντος κεφαλαίου, το 
οποίο υπερβαίνει τα δύο τρίτα (2/3) αυτού, 

ι) Ότι το μέρος του ανεξόφλητου κεφαλαίου των Επι¬ 
λέξιμων Τίτλων, του οποίου επενδυτής είναι το Ελληνικό 
Δημόσιο, δεν ελήφθη υπόψη κατά τον υπολογισμό του 
συνολικού ανεξόφλητου κεφαλαίου ούτε για τον υπο¬ 
λογισμό της απαρτίας ή της ενισχυμένης πλειοψηφίας 
που ορίζονται στην παράγραφο 4 του άρθρου πρώτου 
του νόμου 4050/2012, 

ια) Ότι Επιλέξιμοι Τίτλοι που έχουν εκδοθείσε νόμισμα 
διαφορετικό του ευρώ μετετράπησαν σε ευρώ με βάση 
τη συναλλαγματική ισοτιμία που όρισε η Ευρωπαϊκή 
Κεντρική Τράπεζα στις 22 Φεβρουάριου 2012, όπως ορί¬ 
ζεται στις προσκλήσεις, 

Βεβαιώνει 

ότι οι Ομολογιούχοι των Επιλέξιμων Τίτλων συνήνε¬ 
σαν στις προταθείσες τροποποιήσεις των Επιλέξιμων 
Τίτλων σύμφωνα με τον Νόμο 4050/2012, την Πράξη υπ’ 
αρ. 5 του Υπουργικού Συμβουλίου της 24.2.2012 και τις 
σχετικές προσκλήσεις. 

Ο ΥΠΟΔΙΟΙΚΗΤΗΣ 

Ιωάννης Παπαδάκης» 

Άρθρο δεύτερο 

Η ισχύς της παρούσας, σύμφωνα με το πρώτο εδάφιο 
της παραγράφου 9 του άρθρου πρώτου του ν. 4050/2012, 
αρχίζει από τη δημοσίευσή της στην Εφημερίδα της 
Κυβερνήσεως. 

Η πράξη αυτή να δημοσιευθεί στην Εφημερίδα της 
Κυβερνήσεως. 

Αθήνα, 9 Μαρτίου 2012 

Ο ΠΡΩΘΥΠΟΥΡΓΟΣ 

ΤΑ ΜΕΛΗ ΤΟΥ ΥΠΟΥΡΓΙΚΟΥ ΣΥΜΒΟΥΛΙΟΥ 

Ακριβές Αντίγραφο 

Ο Γενικός Γραμματέας της Κυβέρνησης 
ΣΩΤΗΡΙΟΣ Α. ΛΥΤΡΑΣ 




ΑΠΟ ΤΟ ΕΘΝΙΚΟ ΤΥΠΟΓΡΑΦΕΙΟ 

